Skimmelsvamp og fugt i lejlighederne har i flere måneder været hverdag hos flere beboere i Klosterparken i Hjørring. Skimmelsvampen er i dag væk - men det er fugten og dermed årsagen til svampen ikke. En renovering ser ud til at trække i langdrag. Byggeskadefonden afviser nemlig at dække skader i 26 badeværelser. Vedligeholdelsen skulle Boligselskabet Domea, der står for lejlighederne selv ha sørget for, mener Byggeskadefonden. Fonden dækker nu udgifter til at renovere gavle i Klosterparken. Boligselskabet oplyser, at renoveringsarbejdet ude og inde ventes færdig til foråret næste år - men hvor pengene skal komme fra er fortsat uvist. Domea har bedt Byggeskadefonden re-vurdere sin afgørelse - og håber altså stadig på at få økonomisk hjælp til renovering af badeværelserne.

Opsummering:
Byggeskadefonden vil betale fire millioner kroner til renovering af lejlighederne i Klosterparken i Hjørring - hvor beboerne gennem mere end et halvt år har døjet med skimmelsvamp. Det er bare langt fra nok til at fjerne alle skader.